IT कर्मचारी को शादी का झांसा देती रही, निवेश के नाम पर पैसे ट्रांसफर कराए
पुणे के एक आईटी कर्मचारी से मेट्रोमोनियल साइट पर लड़की ने 91.75 लाख रुपए ठग लिए। लड़की ने उसे प्यार के जाल में फंसाया और शादी करने का वादा किया। Pune techie loses over Rs 91.75 lakh after getting scammed by woman, met on matrimonial site
पुणे के एक आईटी कर्मचारी से मेट्रोमोनियल साइट पर मिली लड़की ने 91.75 लाख रुपए ठग लिए। लड़की ने उसे प्यार के जाल में फंसाया और शादी करने का वादा किया। फिर लड़की ने कहा कि शादी से पहले तुम्हें हमारे अच्छे भविष्य के लिए कुछ पैसे निवेश करने चाहिए। इससे समय-समय पर निवेश मिलता रहेगा और पैसे भी सेफ रहेंगे।
लड़की के कहने पर शख्स ने तीन बार में 91.75 लाख रुपए उसके बैंक अकाउंट में ट्रांसफर किए। इसके बाद भी जब उसे निवेश पर रिटर्न नहीं मिला तो उसे अपने साथ ठगी होने का अहसास हुआ।
शादी के लिए लड़की ढूंढ रहा था रवि
मामला फरवरी 2023 का है। प्राइवेसी के चलते हम शख्स का असली नाम नहीं लिख रहे हैं, लेकिन सहूलियत के लिए खबर में हम उनका नाम रवि लिखेंगे।
पुणे के देहु रोड के आदर्श नगर में रहने वाले रवि ने शादी के लिए लड़की ढूंढने के लिए मेट्रोमोनियल साइट पर अकाउंट बनाया था। यहां उनकी एक लड़की से बातचीत शुरू हुई, लड़की ने उसे अपने प्यार के जाल में फंसाया और शादी करने का वादा भी किया।
शादी से पहले लड़की ने रवि से कहा कि तुम्हें हमारे बेहतर भविष्य के लिए कुछ पैसे निवेश करने चाहिए। लड़की की बात रवि को सही लगी और वह पैसे निवेश करने के लिए राजी हो गया।
रवि ने लोन लेकर लड़की को पैसे ट्रांसफर किए
रवि ने अपनी सेविंग्स और बैंकों से 71 लाख रुपए का लोन लिया और पैसे महिला के बैंक अकाउंट्स में ट्रांसफर कर दिए। रवि को लग रहा था कि उसके पैसे को ब्लेस्कोइन ट्रेडिंग बिजनेस में निवेश किया जा रहा है, लेकिन पैसे निवेश करने के बाद भी जब उसे रिटर्न नहीं मिला, इस पर रवि ने लड़की से पूछा कि उसे रिटर्न क्यों नहीं मिल रहा है।
जवाब में लड़की ने कहा कि उसे 10 लाख रुपए और निवेश करने पड़ेंगे। रवि ने अपने निवेश पर रिटर्न पाने के लिए करीब 3.95 लाख रुपए ट्रांसफर किए। कुछ दिनों बाद उसने 1.8 लाख रुपए और ट्रांसफर किए। इस तरह लड़की को करीब 91.75 लाख रुपए ट्रांसफर करने के बाद भी जब रवि को रिटर्न नहीं मिला तो उसे अपने साथ ठगी होने का अहसास हुआ।
इसके बाद रवि ने देहु रोड पुलिस स्टेशन जाकर शिकायत दर्ज कराई है। तहरीर के आधार पर पुलिस ने अज्ञात महिला और उसके साथियों के खिलाफ केस दर्ज कर मामले की जांच शुरू कर दी। मामला पुलिस के पास पहुंचने के बाद सामने आया है।
ऑनलाइन फ्रॉड से जुड़ी अन्य खबर भी पढ़ें...
कम पैसे इन्वेस्ट कराके ज्यादा रिटर्न देती रही महिला, 1.27 करोड़ की लगा दी चपत
मुंबई के एक शख्स से 1.27 करोड़ रुपए की ठगी का मामला सामने आया है। दरअसल, उसने हाल ही में अपना फ्लैट 1.27 करोड़ रुपए में बेचा था। इस रकम को वह नए फ्लैट में इन्वेस्ट करना चाहता था। इसी दौरान एक महिला ने उसे पार्ट टाइम जॉब में कम इन्वेस्ट में अच्छा रिटर्न देने का भरोसा देकर करोड़ों का चूना लगा दिया। ठगी की घटना को इस साल फरवरी से मई के बीच अंजाम दिया गया, जो अब सामने आया है। पढ़ें पूरी खबर...